Grovvarekoncern følger Arla: Udbetaler hele sit overskud til tørkeramte landmænd

Virksomheder Eksklusivt for kunder

Danmarks tredjestørste grovvareselskab, Vestjyllands Andel, gør nu som Arla ventes at gøre: Udbetaler hele overskuddet til sine ejere - tørkeramte, økonomisk pressede danske landmænd.



Vestjyllands Andel, som for første gang er kommet over en omsætning på 2 mia. kr., vil udbetale 55 mio. kr., som er hele overskuddet på grovvareaktiviteterne i Danmark, til de 4000 ejere.



Det foreslår bestyrelsen i hvertfald på samme måde som det er sket i den globale mejerigigant Arla, hvor udbetalingen af årets overskud ventes at løbe op i mere end 2 mia. kr.



"Vi betragter Vestjyllands Andel som en ægte andelsforening, og derfor bør det flotte resultat naturligvis

komme vores medlemmer til gode. Vi skal ikke lave en pengetank, men tjene vores medlemmer og sikre deres økonomi bedst muligt," påpeger bestyrelsesformand Leif Haubjerg, Vestjyllands Andel.



I Vestjyllands Andel tages den endelige beslutning om udbetalingen på repræsentantskabsmødet i næste uge, mens det i Arla formelt sker på et tilsvarende møde, når årsrapporten for 2018 er klar i marts.



Repræsentantskabsmødet i Vestjyllans Andel bliver det første med adm. direktør Steen Bisch som topchef.



